Il-President ta’ Malta, Marie-Louise Coleiro Preca, qalet li l-kwistjoni tal-problema tal-obeżità hija realtà li qed ixxekkel mhux biss il-kwalità tal-ħajja ta’ terz tat-tfal Maltin u Għawdxin, iżda hija stress fuq is-sistema tas-saħħa fil-pajjiż għaliex l-obeżità iġġib magħha pre-dispozzjoni u riskji aktar fis-saħħa tal-persuna obeżi. Hija qalet dan meta fetħet esebizzjoni fil-Palazz ta’ San Anton bit-tema: Kuluri fl-Ikel li ddeskrivitu bħala tiżwieqa ta’ kreattività, realtà u l-bżonn tal-poplu. Din il-wirja hija riżultat tal-Premju tal-President għall-Kreattività li ntrebah għas-sena 2013 miċ-Ċentru Aċċess tal-Birgu. Fid-diskors tagħha, il-President ta’ Malta, qalet li kien għaqli għaċ-Ċentru Aċċess fil-Birgu li jqis dan kollu fid-dawl li din il-problema qed taħkem l-aktar fin-naħa ta’ isfel ta’ Malta. Sostniet li kien għalhekk u bir-raġun li dan il-premju għas-sena 2013 intrebaħ minn dan il-proġett li ġabar flimkien, in-nutrizzjoni, it-togħma u l-mezzi finanzjarji. Il-President ta’ Malta enfasizzat li l-kwistjoni ta’ l-obeżità trid tittieħed ukoll fil-kuntest ta’ l-effett li l-kawża tal-faqar iġġib fuq il-familji. Għalhekk hija inkoraġixxiet liċ-Ċentru Aċċess biex dan il-proġett ma jqisux bħala mitmum, iżda issa għandu jinstab mod ta’ kif jitkompla u jinfirex aktar, ħalli l-kwistjoni ta’ l-obeżità titħalla fuq quddiem nett tal-aġenda anke fuq livelli tal-komunitajiet.